**Bükkszentkereszt Község Önkormányzat Képviselő-testülete**

**45/2025. (V.28) határozata**

**az önkormányzat gyermekjóléti és gyermekvédelmi tevékenységének értékeléséről**

**Bükkszentkereszt Község Önkormányzatának képviselő – testülete a gyermekek védelméről és a gyámügyi igazgatásról szóló 1997. évi XXXI. törvény 96. § (6) bekezdése alapján az önkormányzat a gyermekjóléti és gyermekvédelmi feladatainak átfogó értékelését az alábbiak szerint fogadja el.:**

 **1. A település demográfiai mutatói, különös tekintettel a 0-18 éves korosztály adataira.**

- a településen élő állandó népesség 1159 fő, férfi 596 fő, nő 563 fő. Ebből 0- 2 éves 19 fő, 3-5 éves 42 fő, 6-13 éves 93 fő, 14-17 éves 49 fő gyermek.

 **2. Az önkormányzat által nyújtott pénzbeli, természetbeni ellátások biztosítása:**

**- a rendszeres gyermekvédelmi kedvezményben részesülők száma, kérelmezőkre vonatkozó általánosítható adatok, elutasítások száma, főbb okai, önkormányzatot terhelő kiadás nagysága:**

* rendszeres gyermekvédelmi kedvezményben részesülők száma: augusztusban 4 fő, (júliusban 4 fő) novemberben 4 fő, - kifizetett összeg: 49 000 ,- Ft,
* rendkívüli gyermekvédelmi támogatásban nem részesül senki.

*Kérelmezőkre vonatkozó általánosítható adatok:*

A 4 gyermek 4 családban él, melyből egyedülálló szülő 1.

A 4 gyermek közül kettő gyermek családba fogadással került a gondozó családjához.

A rendszeres gyermekvédelmi kedvezményben részesülő gyermekek közül 5 éven aluli 3 fő, 6-13 éves 0 fő, 14-17 éves 0 fő, 18 éven felüli 1 fő.

Azok a családok kérelmezik és részesülnek rendszeres gyermekvédelmi kedvezményben, ahol nincs rendszeres munkabér jellegű jövedelem a családban.

Elutasítás 0 esetben volt.

**Egyéb pénzbeli támogatás** keretében az önkormányzat a BURSA HUNGARICA felsőoktatási pályázatrendszeren keresztült nyújt támogatást

Évente 1 alkalommal az önkormányzat települési támogatásként gyermeknevelési támogatásban részesíti a településen élő 18 év alatti gyermekeket a rendeletében meghatározottak szerint.

**- gyermekétkeztetés megoldásának módjai, kedvezményben részesülőkre vonatkozó statisztikai adatok:**

A gyermekek igényelhetnek napközis ellátást (tízórai, ebéd, uzsonna) vagy ebédet (menza).

A törvény többféle módon nyújt kedvezményt a szociálisan rászorulók számára:

A gyermekét egyedül nevelő szülőknek, tartósan beteg gyermeket nevelőnek, három vagy gyermeket nevelőnek, rendszeres gyermekvédelmi kedvezményben részesülőknek.

Az iskolai étkezés keretében átlagosan 75 fő étkezett.

33 fő részesült 50 %-os normatív kedvezményben, ingyenesen 2 fő étkezett.

Az óvodai étkezésben átlagosan 35 fő vett részt, 100 % - os kedvezményt 30 gyermek vette igénybe.

A bölcsődei ellátás során az átlaglétszám 6 fő. Ingyenes étkező 6 fő.

Szünidei étkezésben 1 fő részesült.

 **3. Az önkormányzat által biztosított személyes gondoskodást nyújtó ellátások bemutatása:**

 **3.1 Gyermekjóléti szolgáltatás biztosításának módja:** - feladatellátás

A feladatellátást a településen 2006. január 1-től a Miskolci Kistérség Többcélú Társulása keretében a Miskolci Egyesített Szociális, Egészségügyi és Gyermekjóléti Intézmény (és annak jogelődjei) biztosította.

A fenntartói feladatok ellátását 2013. július 1-től 2017. december 31-ig a Miskolc Környéki Önkormányzati Társulás Tanácsa vette át 2017. január 31-ig.

2018. január 1-től a háromoldalú megállapodás értelmében továbbra is a Miskolci Egyesített Szociális, Egészségügyi és Gyermekjóléti Intézmény Települési Feladatellátási Munkacsoport látja el a családsegítés feladatát.

**3.2 A gyermekjóléti szolgáltatás működésének tapasztalata**

**Szakmai munka:**

**Igénybe vevő személyek száma nem és korcsoport szerint:**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | 0-2 | 3-5 | 6-13 | 14-17 | 18-24 | 25-34 | 35-49 | 50-61 | 62- | Össz. |
| férfi |  | **1** | **3** | **2** |  | **1** | **3** |  | **2** | **12** |
| nő |  | **2** | **4** |  |  | **5** | **7** | **2** |  | **20** |
| össz. |  | **3** | **7** | **2** |  | **7** | **10** | **2** | **2** | **32** |

**Gondozott személyek száma 2024. évben: 14 fő**

Ebből**:**

* alapellátás: 7 gyermek (7 család)
* védelembe vett: 0 gyermek (0 család)
* nevelésben van: 0 gyermek (0 család)
* családba fogadott: 0 gyermek (0 család)

**Gondozott felnőttek száma:** 4 fő

**Szolgáltatásban részesülők száma:** 32 fő, 43 alkalommal

**Szakmai tevékenységek adatai:**

|  |  |  |
| --- | --- | --- |
| **Megnevezés** | **Alkalom** | **személyek száma** |
| Információnyújtás | 42 | 28 |
| Segítő beszélgetés | 40 | 30 |
| Tanácsadás | - | - |
| Ügyintézéshez segítségnyújtás | 22 | 12 |
| Esetmegbeszélés | - | - |
| Konfliktuskezelés | - | - |
| Kríziskezelés | - | - |
| Közvetítés ellátásokhoz való hozzáféréshez  | - | - |
| Szakmaközi megbeszélés | 6 |  |
| Esetmegbeszélés | 22 | 10 |
| Esetkonzultáció | 24 | 10 |
| Környezettanulmány elkészítésében való közreműködés | 7 | 7 |
| Családlátogatás | 17 | 8 |
| Adományközvetítés | 4 | 1 |
| Pszichológiai tanácsadás | 8 | 8 |
| Jogi tanácsadás | - | - |
| Összesen: | **192** | **114** |

**Veszélyeztetett kiskorúak:**

|  |  |  |
| --- | --- | --- |
| Probléma típusa | érintett gyermekek száma a veszélyezte-tettség fő oka szerint | veszélyeztetettség okainak halmozott száma (fő okkal együtt) |
| lakhatási probléma | 1 | 1 |
| szülő (k) egészségi problémája  |  |  |
| családi szerkezeti |  |  |
| szülők család életvitele, életvezetési problémája |  |  |
| gyermek elhanyagolása: fizikai lelki |  |  |
| családon belüli bántalmazás: fizikai, lelki |  |  |
| iskolai kirekesztés, erőszak |  |  |
| kortárs csoport negatív hatása |  |  |
| drogfogyasztás |  |  |
| csavargás |  |  |
| magatartás, vagy tanulási zavar |  |  |
| Anyagi probléma |  |  |
| **Veszélyeztetettként nyilvántartott kiskorúak**  | **1** | **1** |

2024.01.01. – 2024.12.31. közötti időszakban a szolgálatnak a forgalomszáma: 87.Ebbe beletartozik a szülővel, gyerekkel történt beszélgetések száma, családlátogatások, információnyújtás, tanácsadás. Segítséget nyújtanak hivatalos ügyek intézésében, pl: telefonos információkérés hivatalos ügyekben. A Gyámhivatal felkérésére környezettanulmányt készítenek.

Folyamatos a gyermekekkel és családjukkal végzett szociális munka (családgondozás) a gyermek problémáinak rendezése, a családban jelentkező működési zavarok ellensúlyozása, amely a folyamatos kapcsolattartás, családlátogatás, segítő beszélgetések formájában valósul meg a klienssel közösen megalkotott gondozási terv alapján.

**Szabadidős programok:**

Thay boksz, Bringa Akadémia, Bozsik Labdarúgó Akadémia, cserkésztábor, sítábor.

Mint általában egy kistelepülésen, az információáramlás jól működik, több forrásból is (önkormányzati hivatal, Védőnők, Köznevelési Intézmények). Nem csak a jelzőrendszer által érkeznek a jelzések, de a lakosság is felkeresi, ha lényegesnek tartott információt akarnak megosztani a családsegítővel. Továbbá az Gyámhivatal dolgozóival is szoros a kapcsolatunk.

 **3.3 Válsághelyzetben lévő várandós anyák gondozása, családjából kiemelt gyermek szüleinek gondozása**

Védőnői tájékoztatás alapján 2024-ben 29 fő 0-3 éves korú ellátott gyermek volt, ebből 0 gyermek koraszülött. Várandós anya 12 fő , ebből 0 fő fokozott gondozást igénylő (szociális ok miatt) várandós anya van a településen. A 3-6 éves óvodások száma 58 fő, közülük fokozott gondoskodást igénylő gyermek 1 fő volt szociális okok miatt.

**3.4 Gyermekek napközbeni ellátásának, gyermekek átmeneti gondozásának biztosítása, ezen ellátások igénybevétele, s az ezzel összefüggő tapasztalatok.**

A gyermekek napközbeni ellátása a Bükkszentkereszti Szlovák Nemzetiségi Óvoda, Bölcsőde és Konyha intézményének keretein belül történik.

Az intézmény két telephelyen a Kossuth utca 32. szám alatti korszerű 2 foglalkoztatóval és tornaszobával rendelkező óvodai egységben és a Bem utca 9. szám alatti 2021-ben átadott 11 férőhelyes bölcsődében működik.

**4. A felügyeleti szervek által gyámhatósági, gyermekvédelmi területen végzett szakmai ellenőrzések tapasztalatai**

Gyermekvédelmi területet érintő szakmai ellenőrzés 2024-ben nem volt.

 **5. Jövőre vonatkozó javaslatok, célok meghatározása**

Bükkszentkereszt Község Önkormányzata szeretné megőrizni az eddig folytatott szakmai munka színvonalát, megtartani a munkaerőt. Az intézmények további fejlesztése korszerűsítése további feladatokat ró az önkormányzatra.

A település igyekszik olyan programokat szervezni, illetve támogatni, melyek a szabadidő tartalmas eltöltéséhez segítséget nyújtanak. A korszerű Közösségi Házat lehetőség van összejövetelekre igénybe venni.

Az Önkormányzat a könyvtári ellátást 2020. január 01-től a megyei könyvtár szolgáltatásának igénybevételével teljesíti. A megyei könyvtár által biztosított programok új színt visznek a település kulturális közösségi életébe. A könyvtár az általános iskola épületében várja a település lakóit.

Az Önkormányzat anyagilag is támogatja a különböző intézmények és szervezetek szabadidős rendezvényeit. Ezeket a jövőben is szeretnék megtartani.

Az elmúlt években a község játszótere mellett megvalósult a kinti szabadidős sport feltételeinek megteremtése a kültéri kondicionáló eszközök telepítésével.

Önkormányzatunk célja a gyermekek, fiatalok igényeinek megfelelő, a szabad idő hasznos, kulturált eltöltését segítő lehetőségek megteremtése.

 **6. A település bűnmegelőzési koncepcióval nem rendelkezik.**

A bűnözési statisztikák alacsonyak a településen. A Miskolc Rendőrkapitányság Diósgyőri Rendőrőrs tájékoztatása szerint 2024. évben összesen 9 bűncselekmény történt Bükkszentkereszten: hat esetben online térben elkövetett csalás, egy esetben garázdaság, lopás gépjárműrongálás bűncselekménye. Az eljárásokban fiatalkorú vagy gyermekkorú személy nem érintett.

A fenti számok tükrözik, hogy olyan rendszeres bűnmegelőzési program megtartása, mely személyes jelenlétet igényelne, nem indokolt. Az aktuális bűnelkövetői magatartásokról, alkalmazott módszerekkel kapcsolatos tájékoztatások, plakátok online formában megküldésre kerülnek. Továbbá a körzeti megbízott kolléga fogadóóráin a lakosság rendelkezésére áll.

**7. A települési önkormányzat és civil szervezetek között együttműködés gyermekjóléti feladatok ellátására nem jött létre.**

Felelős: jegyző (B-A-Z. Vármegyei Kormányhivatal Gyámügyi és Igazságügyi Főosztály részére történő megküldésért)

Határidő: azonnal